
Pentru eventuale modificări, pentru detalii despre înscriere, numărul locurilor, consultaţi avizierul Facultăţii de Limbi şi Literaturi Străine: Str. Edgar Quinet nr. 5-7, et. II (- în aceeaşi clădire cu Faculatea de Litere).

Tel. - (021) 311.68.37 (Secretariat – Limbi Străine)

E-mail: llsadmitere@yahoo.com 
Pagină – web: www.limbi-straine.ro 
Comisia de admitere va funcţiona începând cu a doua jumătate a lunii IULIE 2011 fie în localul Facultăţii noastre din Str. Edgar Quinet nr. 5-7 (etajul III, Catedra de Filologie Clasică), fie în localul din Str. Pitar Moş nr. 7-13 – unde se vor face înscrierile şi vor fi afişate toate datele privitoare la concurs. Până la începerea procesului de admitere se va şti exact locul de desfăşurare a concursului de admitere.

Tel. – fie (021) 318.15.79 (80,81) – Str. Pitar Moş, fie (021) 313.88.81 – Str. Edgar Quinet / comisia de admitere (NU folosiţi numerele de telefon pentru informaţii, DECÂT din momentul începerii sesiunii de înscrieri; până atunci, folosiţi adresa de e-mail / numărul de telefon de la Secretariat, menţionate mai sus).
NUMĂRUL DE LOCURI DE LA BUGET NU A FOST ÎNCĂ APROBAT DE

RECTORATUL UNIVERSITĂŢII DIN BUCUREŞTI

	Domeniul de licenţă
	Specializare A
	Durata studiilor

Forma de înv.
	Locuri
	Condiţii de admitere
	Sesiunea

de admitere

	
	
	
	Buget
	Taxă
	
	

	Limbă şi literatură
	ENGLEZĂ
	3 ani / zi
	57
	
	O probă scrisă cu două discipline (obligatoriu Engleză şi o altă limbă)
	iulie 2011

	Limbă şi literatură
	GERMANĂ
	3 ani / zi
	24
	
	O probă scrisă cu două discipline (obligatoriu Germană şi o altă limbă)
	iulie 2011

	Limbă şi literatură
	FRANCEZĂ
	3 ani / zi
	46
	
	O probă scrisă cu două discipline (obligatoriu Franceză şi o altă limbă)
	iulie 2011

	Limbă şi literatură
	SPANIOLĂ
	3 ani / zi
	25
	
	O probă scrisă cu două discipline 
	iulie 2011

	
	ITALIANĂ
	3 ani / zi
	13
	
	Concurs de dosare
	iulie 2011

	
	PORTUGHEZĂ
	3 ani / zi
	13
	
	Concurs de dosare
	iulie 2011

	
	FILOLOGIE CLASICĂ
	3 ani / zi
	13
	
	Concurs de dosare
	iulie 2011

	Limbă şi literatură
	ARABĂ
	3 ani / zi
	13
	
	O probă scrisă cu două discipline 
	iulie 2011

	
	CHINEZĂ
	3 ani / zi
	13
	
	O probă scrisă cu două discipline 
	iulie 2011

	
	JAPONEZĂ
	3 ani / zi
	13
	
	O probă scrisă cu două discipline 
	iulie 2011

	Limbă şi literatură
	RUSĂ
	3 ani / zi
	23
	
	Concurs de dosare
	iulie 2011

	
	SLAVE

(CROATĂ, POLONĂ, SLOVACĂ)
	3 ani / zi
	45
	
	Concurs de dosare
	iulie 2011

	Limbă şi literatură
	MAGHIARĂ
	3 ani / zi
	13
	
	Concurs de dosare
	iulie 2011

	
	NEOGREACĂ
	3 ani / zi
	13
	
	Concurs de dosare
	iulie 2011

	
	RROMANI
	3 ani / zi
	15*
	
	Concurs de dosare
	iulie 2011

	Studii culturale
	STUDII AMERICANE
	3 ani / zi
	15
	
	Concurs de dosare
	iulie 2011

	Limbi moderne aplicate
	TRADUCERE ŞI INTERPRETARE:

Engleză, Germană, Franceză, Spaniolă, Italiană, Rusă
	3 ani / zi
	42
	
	O probă scrisă cu două discipline

(o limbă străină şi obligatoriu limba română)
	iulie 2011

	
	LIMBI MODERNE APLICATE:

Engleză A + Limbi B
(Germană, Franceză, Italiană, Spaniolă, Rusă)
	3 ani / zi
	10
	
	Concurs de dosare
	iulie 2011

	
	TOTAL
	
	-
	
	
	


Toate secţiile vor accepta şi studenţi cu taxă, în limitele legale.

* Cele 15 locuri (buget) de la secţia RROMANI sunt rezervate doar pentru candidaţii de etnie rromă!
!!! – Locurile de la buget sunt cele din admiterea iulie 2010. Cifrele pentru admiterea 2011 urmează a fi stabilite şi aprobate de MECTS.
	Specializări B 

	Specificări
	Pentru secţiile A

cu probe de admitere
	Pentru secţiile A

cu concurs de dosare
	TOTAL

	ENGLEZĂ (avansaţi)
	PENTRU PROCEDURA DE ALEGERE A SPECIALIZĂRILOR B PE FIŞA DE ÎNSCRIERE ŞI PENTRU PROCEDURA DE REPARTIZARE A SPECIALIZĂRILOR B, VĂ RUGĂM CONSULTAŢI SECŢIUNEA SPECIALĂ DIN BROŞURĂ.
	
	
	

	FRANCEZĂ (avansaţi)
	
	
	
	

	GERMANĂ
	
	
	
	

	NEERLANDEZĂ
	
	
	
	

	SUEDEZĂ
	
	
	
	

	TURCĂ
	
	
	
	

	ITALIANĂ
	
	
	
	

	LATINĂ
	
	
	
	

	PORTUGHEZĂ
	
	
	
	

	SPANIOLĂ
	
	
	
	

	COREEANĂ
	
	
	
	

	HINDI
	
	
	
	

	RUSĂ
	
	
	
	

	ROMÂNĂ
	
	
	
	

	TOTAL
	
	
	
	


Numărul total de locuri A va fi diferit de cel de locuri B, datorită secţiilor filologice care au program complet, A şi B (Filologie Clasică), locurilor rezervate pentru profilul de Traducere şi Interpretare şi locurilor de buget de la L.M.A.

CICLUL DE LICENŢĂ 2011 – 2014
OFERTA FACULTĂŢII DE LIMBI ŞI LITERATURI STRĂINE
Facultatea de Limbi şi Literaturi Străine şcolarizează studenţi pentru trei domenii de studii de licenţă distincte: Limbă şi Literatură (Filologie), Studii Culturale, respectiv Limbi Moderne Aplicate (domeniu care include două sub-domenii, intitulate – Traducere şi Interpretare, Limbi Moderne Aplicate).

Facultatea oferă dublă specializare, cu excepţia domeniului de licenţă Studii Culturale. Fiecare student îşi va alege o combinaţie de specializare principală A şi specializare secundară B.
1. LIMBĂ ŞI LITERATURĂ (Filologie):

a) admitere pe bază de examen scris – se va alege o singură specializare A din lista de mai jos:

Engleză / Germană / Franceză / Spaniolă / Arabă / Chineză / Japoneză 
în combinaţie cu una dintre specializările B din lista de mai jos:

Engleză / Germană / Suedeză / Neerlandeză / Franceză / Spaniolă / Portugheză / Italiană / Latină / Coreeană / Hindi /  Turcă / Rusă / Română.
v     Cele două specializări trebuie să fie diferite;

v     Sunt excluse combinaţiile între Spaniolă A şi Italiană B
v     La înscrieri, candidaţii vor putea opta pentru mai multe specializări B, care vor fi specificate în ordinea preferinţelor, însă vor fi declaraţi admişi la una singură dintre ele.

b) admitere pe bază de concurs de dosare – se pot alege până la 3 specializări A din lista de mai jos, dar acestea vor fi considerate înscrieri separate; taxa de înscriere achitată va fi mai mare.

Rusă / Slave (Croată, Polonă, Slovacă) / Maghiară / Rromani / Italiană / Portugheză / Filologie Clasică / Neogreacă
în combinaţie cu una dintre specializările B din lista de mai jos:

Engleză / Germană / Suedeză / Neerlandeză / Franceză / Spaniolă / Portugheză / Italiană / Latină / Coreeană / Hindi /  Turcă / Rusă / Română.
v     Cele două specializări trebuie să fie diferite;

v     Sunt excluse combinaţiile Portugheză A/Rusă B, Rusă A/Portugheză B, Rusă A/Latină B;

v     Sunt excluse combinaţiile între Italiană A şi Spaniolă B;

v     La înscrieri, candidaţii vor putea opta pentru mai multe specializări B, care vor fi specificate în ordinea preferinţelor, însă vor fi declaraţi admişi la una singură dintre ele;

v     Filologia Clasică este o secţie cu program complet (Latină – Greacă veche) şi, în consecinţă, nu se va combina cu o altă specializare B.

2. STUDII CULTURALE
admitere pe bază de concurs de dosare – Studii Americane
intră în combinaţie cu una dintre limbile B din lista de mai jos, ca disciplină complementară:
Germană / Suedeză / Neerlandeză / Franceză / Spaniolă / Portugheză / Italiană / Latină / Coreeană / Hindi /  Turcă / Rusă.
3. LIMBI MODERNE APLICATE
a) admitere pe bază de examen scris – secţiile cu profil de Traducere şi Interpretare; se va alege o combinaţie de două limbi dintre următoarele şase:

Engleză / Germană / Franceză / Italiană / Spaniolă / Rusă
cu menţiunea că orice combinaţie între ultimele trei limbi din listă (Ital., Span., Rusă) este exclusă.

b) admitere pe bază de concurs de dosare – secţiile Limbi Moderne Aplicate (L.M.A.); se va alege o combinaţie între:

Engleză A
şi una dintre specializările B:

Franceză / Italiană / Spaniolă / Germană / Rusă.
ATENŢIE! Numărul minim de studenţi pentru o grupă este 30 pentru specializarea L.M.A., respectiv 20 pentru celelalte specializări. În cazul în care vor exista secţii A sau B care nu vor avea suficienţi candidaţi declaraţi admişi şi confirmaţi, acestea NU vor şcolariza, iar candidaţii declaraţi admişi vor fi redistribuiţi, în urma examinării fiecărei situaţii în parte şi cu consultarea candidatului (nu în mod automat). 
*****

OBSERVAŢII DESPRE RESTRUCTURAREA ÎNVĂŢĂMÂNTULUI SUPERIOR

· Începând cu anul universitar 2005–2006, anumite universităţi române au intrat într-un proces de restructurare, în vederea îndeplinirii cerinţelor promovate de Convenţia Europeană de la Bologna („Declaraţia de la Bologna”, 19 iunie 1999). Proiectul de restructurare a studiilor universitare a fost aprobat de Parlamentul României şi reglementat prin lege – „Legea nr. 288 din 24 iunie 2004”. Această restructurare are ca scop aducerea planurilor de învăţământ la o structură cât mai apropiată la nivel internaţional, pentru asigurarea unei mai bune circulaţii a studenţilor între diversele facultăţi / universităţi şi a recunoaşterii diplomelor de studii.

În consecinţă, învăţământul superior a fost organizat pe 3 cicluri:
· Ciclul I – Studii universitare de licenţă: cu durata de 3 ani

· Ciclul II – Studii universitare de masterat: cu durata de 2 ani

· Ciclul III – Studii universitare de doctorat: cu durata de 3 ani

După terminarea fiecărui ciclu, absolvenţii vor primi o diplomă, continuarea studiilor după ciclul de licenţă (primii 3 ani) fiind facultativă. La fel ca şi până acum, Facultatea de Limbi şi Literaturi Străine a inclus în planurile de învăţământ pentru ciclul de licenţă cursurile din modulul psiho-pedagogic, astfel încât la terminarea acestui ciclu absolvenţii să poată primi dreptul de a preda în învăţământul primar şi gimnazial. Pentru a putea preda în învăţământul liceal este obligatorie parcurgerea unui ciclu de masterat; pentru a putea preda în învăţământul universitar este obligatorie parcurgerea unui ciclu de doctorat.

Statul român oferă fiecărui absolvent de liceu posibilitatea de a urma gratuit fiecare ciclu din cele 3 mai sus menţionate o singură dată (o licenţă, un masterat, un doctorat). În cazul studenţilor care doresc să urmeze două sau mai multe cicluri de licenţă, masterat sau doctorat, se va percepe o taxă de şcolarizare.

· Facultatea de Limbi şi Literaturi Străine oferă numai cursuri de zi (nu există învăţământ la distanţă, nici cu frecvenţă redusă), pentru specializările domeniilor de licenţă Limbă şi Literatură, Studii Culturale, respectiv Limbi Moderne Aplicate, incluse în nomenclatorul oficial în cadrul domeniului fundamental Ştiinţe Umaniste.

· Planurile de învăţământ pentru ciclul de licenţă au fost modificate, începând cu anul universitar 2005-2006, în direcţia adaptării la cerinţele europene. Printre aceste modificări se numără şi introducerea cursurilor obligatorii de limbă C (limba a III-a), la anumite secţii. În consecinţă, candidaţii vor fi solicitaţi să facă o opţiune şi în această direcţie. Detaliile precise cu privire la aceasta vor fi comunicate candidaţilor în momentul depunerii dosarelor.

*****
ACTE NECESARE PENTRU ÎNSCRIEREA LA ADMITERE
A. ACTE DE STUDIU
1. Diploma de Bacalaureat în original sau copie legalizată;
2. Foaia Matricolă în original sau copie legalizată – este necesară numai candidaţilor care doresc să se înscrie la cel puţin o secţie care organizează concurs de dosare;

3. Diploma de Licenţă în original – este necesară numai candidaţilor care doresc să se înscrie pe locurile speciale rezervate licenţiaţilor (admitere fără susţinerea vreunei forme de examen scris SAU concurs de dosare, exclusiv pentru locuri cu taxă de şcolarizare).

ATENŢIE: Câtă vreme o persoană se află în evidenţa uneia sau mai multor instituţii de învăţământ superior, actele de studiu în original trebuie să fie depuse la Secretariatul uneia dintre aceste instituţii!
v     După afişarea rezultatelor, pentru confirmarea locului şi finalizarea concursului de admitere este obligatoriu:

- pentru candidaţii declaraţi admişi pe locuri finanţate din bugetul Facultăţii: să depună la dosar originalele actelor de studii (fără acestea, candidatul va pierde locul obţinut prin concurs);

- pentru candidaţii declaraţi admişi pe locuri cu taxă de şcolarizare: să depună la dosar originalele actelor de studiu SAU adeverinţe din care să reiasă că acestea se află depuse la o altă instituţie de învăţământ.

!!! → Conform normelor impuse de Ministerul Educaţiei şi Rectoratul Universităţii din Bucureşti, cetăţenii români sau ai statelor din spaţiul Uniunii Europene, care au absolvit liceul/facultatea în altă ţară decât România şi doresc să se înscrie la admiterea pentru ciclul de licenţă, sunt obligaţi să depună la dosar un act de echivalare a diplomelor obţinute. Acest act se eliberează de către Comisia Naţională de Recunoaştere a Diplomelor (CNRED) din cadrul Ministerului. Candidaţii sunt rugaţi să se preocupe din timp de demararea procesului de echivalare, ţinând cont că nu se vor putea înscrie numai în baza actelor de studiu obţinute în străinătate!

B. DOCUMENTE PERSONALE
4. Certificatul de naştere – obligatoriu în copie legalizată;
5. B.I. sau C.I. – în copie simplă;
6. Certificatul de căsătorie sau alte certificate care atestă schimbarea numelui – obligatoriu în copie legalizată, NUMAI în cazul în care candidatul şi-a schimbat numele specificat în certificatul de naştere şi pe actele de studiu, în urma căsătoriei, adopţiei etc.
7. Trei fotografii tip buletin.
C. ACTE CARE DOVEDESC DREPTUL CANDIDATULUI DE A BENEFICIA DE SCUTIRE DE TAXA DE ÎNSCRIERE / TAXA DE ŞCOLARIZARE (după caz)
8. Adeverinţe sau certificate care atestă că un candidat este cadru didactic / copil de cadru didactic / orfan de ambii părinţi / aflat în plasament familial / angajat al Universităţii din Bucureşti – în original;

9. Cereri de mână adresate conducerii Facultăţii, însoţite de documentele doveditoare pentru: persoanele cu handicap / persoanele suferinde de boli cronice etc. / persoanele cu o situaţie materială precară (cazuri sociale) etc.
10. Acte care dovedesc identitatea şi drepturile candidatului – acte de divorţ, de adopţie, de schimbare a numelui etc. – acestea pot fi prezentate în original Comisiei de Admitere, care va opri o copie simplă, autentificată pe loc de către Preşedinte. Ulterior, candidaţilor declaraţi admişi li se vor solicita copii legalizate ale acestor acte.
Menţionăm că dreptul candidaţilor care sunt: cadre didactice / copii de cadre didactice / orfani de ambii părinţi / aflaţi în plasament familial / angajaţi sau copii de angajaţi ai Universităţii din Bucureşti de a beneficia de scutirea / reducerea taxei de înscriere este specificat în metodologia generală eliberată de Rectorat. Restul situaţiilor sunt la latitudinea Comisiei de Admitere.

D. ALTE DOCUMENTE
11. Chitanţa care dovedeşte achitarea taxei de înscriere; taxa se va achita la o casierie din incinta Facultăţii, iar chitanţa va fi inclusă în dosarul depus. Dacă doresc, candidaţii pot solicita o copie după chitanţă, cu semnătura şi ştampila Comisiei de Admitere, însă originalul va rămâne la Facultate, inclusiv după retragerea dosarului.

12. Fişa / fişele de înscriere;
13. Adeverinţă medicală valabilă (eliberată cu cel mult 3 luni înainte de înscriere) de la cabinetul medical al liceului absolvit / medicul de familie / o policlinică cu plată – obligatoriu în original;
14. Un dosar plic.
!!! → Taxa de înscriere (vezi 11) se va achita la sediul Facultăţii în momentul înscrierii; de asemenea, fişele (vezi 12) vor fi completate pe loc, sub îndrumarea membrilor Comisiei de Admitere.

În cazul în care nu sunteţi siguri dacă vă încadraţi în categoriile mai sus menţionate, contactaţi prin e-mail comisia de admitere pentru a elucida situaţia în timp util, furnizând detalii referitoare la situaţia dvs.

*****

LOCURI DE LA BUGET ŞI LOCURI CU TAXĂ

La toate specializările A se oferă locuri de la buget şi locuri cu taxă. Numărul locurilor cu taxă va fi stabilit după afişarea rezultatelor ÎN FUNCŢIE DE NUMĂRUL DE CANDIDAŢI CARE AU OBŢINUT MEDIA DE CONCURS PESTE 5 (CINCI) şi de capacitatea de şcolarizare a fiecărei catedre. Conform hotărârilor Ministerului Educaţiei, numărul total de locuri cu taxă nu va putea depăşi 150% din numărul locurilor de la buget, pe ansamblul Facultăţii. Pentru informaţii suplimentare candidaţii sînt rugaţi să se adreseze comisiei de admitere în momentul depunerii dosarelor.

După afişarea rezultatelor, listele vor include menţiunea „ADMIS pe locuri cu TAXĂ” pentru candidaţii care, în virtutea mediei de dosar sau a celei obţinute la proba de concurs, pot ocupa un astfel de loc. Ulterior, pentru confirmare, candidaţilor li se va solicita depunerea unui procent din prima taxă de şcolarizare. Includerea chitanţei în dosar va reprezenta o dovadă că Facultatea va face înmatricularea candidatului, la secţia sau secţiile dorite de acesta şi obţinute în urma concursului. Procentul exact care trebuie depus va fi afişat începând cu prima zi de înscrieri.

Candidaţii sunt rugaţi să ţină seama de doi factori:

1. Taxa este nereturnabilă! Dacă un candidat decide să se retragă, după ce a confirmat locul, procentul din taxă pe care l-a depus pentru confirmare rămâne în conturile Facultăţii. Singura excepţie este cazul în care un candidat a obţinut un loc de la buget, în urma retragerilor, după ce apucase să-şi confirme locul la taxă. În acest caz, el va primi banii înapoi.

2. Chitanţa în original trebuie depusă la dosarul candidatului. Pentru a avea o dovadă a achitării candidatul poate păstra o copie a chitanţei sau poate solicita o adeverinţă.

Absolvenţii unei instituţii de învăţămînt superior cu examen de licenţă pot urma cursurile facultăţii NUMAI ÎN REGIM CU TAXĂ, fără a susţine examen de admitere. În cazul în care candidatul respectiv a absolvit o facultate particulară sau de stat pe locuri cu taxă, se poate înscrie la concurs pentru locurile de la buget, DAR ÎN ACEST CAZ NU MAI BENEFICIAZĂ DE DREPTUL LA ADMITERE FĂRĂ EXAMEN; în consecinţă, nu mai trebuie să depună la dosar diploma de licenţă. Absolvenţii de colegii universitare nu beneficiază de drepturile absolvenţilor de învăţămînt superior de lungă durată (3 ani sau 4 ani).

*****

PRECIZĂRI PRIVIND SECŢIILE DE AVANSAŢI

Secţiile Facultăţii de Limbi şi Literaturi Străine se împart în 3 categorii:

1. Secţii care organizează numai grupe de AVANSAŢI: Engleză A şi B, Studii Americane, Franceză A şi B, Germană A. La aceste secţii, predarea se face în limba respectivă încă din semestrul I al anului I. De asemenea, încă din prima sesiune, examenele se desfăşoară în limba străină.

2. Secţii care organizează atât grupe de AVANSAŢI, cât şi de ÎNCEPĂTORI: Germană B, Spaniolă A şi B, Italiană A şi B, Portugheză A şi B, Rusă A şi B. La secţiile unde admiterea se face pe baza examenului scris, candidaţii au libertatea de a susţine o probă la limba respectivă, sau de a o înlocui cu oricare alta dintre limbile de concurs. Ulterior admiterii, împărţirea pe grupe de AVANSAŢI şi ÎNCEPĂTORI se va face, după caz, pe baza opţiunilor libere ale fiecărui student în parte sau printr-un test minimal de plasare pe nivel.

Candidaţii sunt rugaţi să reţină că, la unele dintre aceste secţii (în principal cele de limbi romanice), începând cu semestrul II al anului I de studii, predarea şi examinarea se vor face tot în limba străină respectivă.

3. Secţii care organizează numai grupe de ÎNCEPĂTORI: limbile orientale A şi B, limbile slave A, Filologie Clasică A şi Latină B, Maghiară A, Neogreacă A, Coreeană B, Hindi B, Suedeză B, Neerlandeză B, Turcă B.  La aceste secţii, anumite cursuri vor fi predate exclusiv în limba română, iar cursurile practice vor începe de la nivelul minim (pentru limbile orientale, slave, clasice de la învăţarea alfabetului, a tonurilor etc.). În cazul în care există studenţi care au un nivel avansat de cunoaştere a limbii, acestora li se vor crea condiţii speciale de lucru, dar nu şi grupe separate.

La secţiile unde admiterea se face pe bază de examen scris (limbile orientale A), candidaţii vor putea susţine proba la limba respectivă sau o vor putea înlocui printr-o altă limbă la alegere. Candidaţii care doresc să susţină probă la Arabă, Chineză sau Japoneză se vor putea înscrie NUMAI la secţiile respective A.

*****

PRECIZĂRI DESPRE PROCEDURA DE REPARTIZARE A SPECIALIZĂRII B
–  NOU PENTRU ANUL UNIVERSITAR  2011–2012  –
Având în vedere constatările diferitelor secţii cu privire la evoluţia studenţilor în cadrul ciclului de licenţă, pentru anul universitar 2011–2012, procedura de repartizare a specializării B pentru candidaţii declaraţi admişi, pe locuri de la buget sau cu taxă, se modifică în felul următor:

1. Locurile la secţiile B cu nivel avansat (Engleză, Franceză) vor fi atribuite preponderent candidaţilor care susţin examenul scris la materia respectivă. Pentru candidaţii care aleg formula de admitere pe bază de dosar va fi rezervat un număr de locuri bugetate de B Engleză, respectiv B Franceză, care nu va fi suplimentat decât după ce se constată că numărul candidaţilor care au susţinut examenul scris şi doresc respectiva specializare B este mai mic decât capacitatea de şcolarizare.  Suplimentarea locurilor pentru secţiile cu concurs de dosare NU este garantată de Facultate.

2. Candidaţii care aleg formula de admitere pe bază de dosar şi doresc să aleagă specializările Engleză B sau Franceză B sunt obligaţi să dovedească, pe baza foii matricole, că au studiat limba respectivă în toţi cei 4 ani de liceu şi au obţinut o medie generală de minimum 8,00.

3. Pentru candidaţii care aleg formula de admitere pe bază de examen scris:

a. Candidaţii care susţin examen la două limbi străine sunt obligaţi să continue studiul uneia dintre ele, ca specializare A sau B. De exemplu, dacă un candidat susţine examen la Engleză şi Franceză, nu îi va fi permis să se înscrie pe opţiunea Japoneză – Suedeză, ci i se va solicita ca, pentru specializarea B, să aleagă una dintre cele două limbi cunoscute.
b. Candidaţii care susţin examen la Limba Română şi o limbă străină sunt obligaţi să continue studiul limbii străine respective, ca specializare A sau B. De exemplu, unui candidat care susţine examen la Germană şi Limba Română nu i se va permite să se înscrie la Japoneză cu Suedeză, ci i se va solicita să urmeze, ca specializare B, secţia de Germană.

ACESTE MĂSURI AU CA SCOP EFICIENTIZAREA PROCESULUI DE ÎNVĂŢĂMÂNT, PRIN ASIGURAREA UNEI DISTRIBUŢII CÂT MAI BUNE ÎN GRUPE ŞI MENŢINEREA TUTUROR GRUPELOR LA UN NIVEL DE EXCELENŢĂ.
*****

METODOLOGIA DE CALCUL PENTRU CONCURSUL DE DOSARE
Pentru secţiile cu concurs de dosare, media de admitere este media aritmetică dintre:

1. Media generală la examenul de Bacalaureat;

2. Media generală din anii de liceu la prima limbă străină studiată;

3. Media generală din anii de liceu la a doua limbă străină studiată.
v     Pentru candidaţii care au studiat în liceu o singură limbă străină, media de la punctul 3 va fi înlocuită cu cea de la disciplina Limba şi Literatura Română;

v     Pentru candidaţii care au studiat în liceu mai multe limbi străine, vor fi luate în calcul mediile de la limbile studiate în regim obligatoriu, nu opţional / facultativ.

Candidaţii care doresc să se înscrie la concursul de dosare sunt obligaţi să depună la dosarul de înscriere foaia matricolă în original sau copie legalizată, pentru a face dovada mediilor obţinute.

*****

PRECIZĂRI PRIVIND NUMĂRUL DE ÎNSCRIERI

Având în vedere varietatea ofertei Facultăţii, candidaţii pot solicita înscrierea la mai mult de o specializare A, urmând ca, după afişarea rezultatelor, să opteze pentru cea pe care o preferă. Totuşi, numărul de înscrieri este limitat la 5, cu următoarele precizări, referitoare EXCLUSIV la specializările A:

1. Pentru secţiile cu examen scris se va alege O SINGURĂ SPECIALIZARE A (concret, o singură limbă: Engleză, Franceză, Spaniolă ş.a.m.d.). În cazul în care secţia respectivă organizează mai multe profile (Limbă şi Literatură, Traducere şi Interpretare), candidaţii vor specifica pe fişa de înscriere ordinea preferinţelor.

Exemplu: un candidat care optează pentru specializarea Engleză A are dreptul să specifice pe fişă două profile: Limbă şi Literatură, respectiv Traducere şi Interpretare. Acestea nu contează ca înscrieri separate; candidatul va plăti o singură taxă de înscriere pentru amândouă. Acelaşi lucru este valabil pentru secţiile Germană, Franceză, Italiană, Spaniolă (unde există 2 profile – Limbă şi Literatură, respectiv Traducere şi Interpretare).

2. Pentru secţiile cu concurs de dosare, altele decât L.M.A.: candidaţii pot alege până la 4 secţii diferite. Acestea contează ca înscrieri separate.

3. Pentru secţiile L.M.A.: candidaţii pot alege până la 2 secţii diferite. Acestea contează ca înscrieri separate.

ATENŢIE: indiferent de numărul de înscrieri, actele necesare vor fi depuse într-un singur exemplar! Numai fişele de înscriere vor fi completate separat pentru fiecare secţie aleasă.

*****

LIMBILE DE CONCURS PENTRU EXAMENUL SCRIS

Pentru specializările A la care forma de admitere specificată este examenul scris, proba va consta dintr-un examen de 4 ore la două discipline, alese din lista de mai jos:

Engleză / Germană / Franceză / Spaniolă / Italiană / Latină / Română / Arabă / Chineză / Japoneză / Rusă.
v     La secţiile de Traducere şi Interpretare este obligatorie combinaţia între o disciplină dintre Engleză / Germană / Franceză / Italiană / Spaniolă / Rusă şi disciplina Română;

v     Disciplinele Arabă / Chineză / Japoneză vor fi alese numai de candidaţii care doresc să urmeze aceste specializări A;

v     Specializările A Engleză / Franceză / Germană sunt de nivel avansat (cursurile vor fi predate în limba respectivă, începând chiar cu semestrul I al anului I de studii, examenele vor fi susţinute în aceeaşi limbă). În consecinţă, candidaţii sunt obligaţi să susţină examen la disciplina corespunzătoare.

Candidaţii care au obţinut în cursul anilor de liceu certificate de competenţe în limbile străine (Cambridge, DALF, CELI, CELS etc.) NU sunt scutiţi de examenul de admitere.  În schimb, candidaţii care au obţinut premii şi menţiuni la concursurile naţionale de limbi străine au dreptul la admitere fără examen în condiţiile specificate în secţiunea „Condiţii de Admitere pentru candidaţii olimpici”.
*****

CONDIŢII DE ADMITERE PENTRU CANDIDAŢII OLIMPICI

Candidaţii care au obţinut, în clasa a XI-a şi/sau a XII-a, premii sau menţiuni la concursurile naţionale de limbi străine au dreptul de a fi admişi în anul I fără concurs de admitere, cu următoarele precizări:

1. Admiterea se va face exclusiv la specializarea A corespunzătoare concursului naţional la care candidatul a obţinut distincţii (nu se poate intra la Franceză prin olimpiada de Italiană sau vice versa). Candidaţilor care au obţinut distincţii la mai multe limbi străine li se va solicita să opteze pentru o singură secţie.

2. La secţiile cu profil filologic, numărul de locuri pentru olimpici este nelimitat – fireşte, fără a se depăşi numărul de locuri bugetate alocate respectivelor secţii. În schimb, la secţiile cu profil de Traducere şi Interpretare, numărul de locuri este limitat, astfel:

Engleză, Franceză – 1 loc
Germană, Italiană, Spaniolă, Rusă – 2 locuri
Pentru specializarea Limbi Moderne Aplicate (L.M.A.) vor exista 2 locuri pentru olimpicii de la limba Engleză.

În cazul în care numărul candidaţilor înscrişi este mai mare decât numărul de locuri, candidaţii vor fi ierarhizaţi în baza rezultatelor de la concursurile naţionale. Fiecare candidat va primi un punctaj, calculat astfel:

- pentru premiile I, II sau III obţinute în clasele a IX-a şi a X-a – 3 puncte

- pentru menţiuni obţinute în clasele a IX-a şi a X-a – 1 punct

- pentru premiile I, II sau III obţinute în clasele a XI-a şi a XII-a la proba scrisă (pentru concursurile care conţin mai multe secţiuni) – 5 puncte
- pentru menţiuni obţinute în clasele a XI-a şi a XII-a la proba scrisă – 2 puncte

- pentru distincţii obţinute la probele orale se scade un punct faţă de proba scrisă

- pentru distincţii obţinute la concursurile pentru clasele cu profil bilingv se adaugă un punct faţă de proba scrisă

- pentru distincţii obţinute la alte concursuri decât olimpiadele naţionale (de ex. „Cangurul lingvist”) – 2 puncte

IMPORTANT: Candidaţii care NU au obţinut premii sau menţiuni în clasele a XI-a şi a XII-a NU se pot înscrie cu statut de olimpici.  Distincţiile obţinute în clasele a IX-a şi a X-a contează numai la departajare. De asemenea, singurele faze ale concursurilor care contează sunt fazele naţionale. Pentru a beneficia de înscriere ca olimpic, un candidat trebuie să prezinte, aşadar, o diplomă eliberată de Ministerul Educaţiei, nu de Inspectoratele Şcolare judeţene. Concursurile care nu sunt incluse în calendarul Ministerului nu oferă aceleaşi drepturi.

Candidaţii olimpici vor prezenta la înscriere diplomele obţinute în original, dar vor depune la dosar doar copii simple ale acestora. Nu este nevoie de copii color şi/sau legalizate.

ATENŢIE: Rezultatele olimpicilor vor fi afişate imediat după terminarea perioadei de înscrieri – deci mai repede decât rezultatele celorlalţi candidaţi. Candidaţii olimpici declaraţi admişi vor avea la dispoziţie 5 zile pentru a-şi completa dosarul cu actele de studiu în original şi pentru a-şi confirma locul. În caz contrar, locurile ocupate de ei vor fi redistribuite.

*****

CONDIŢII DE ADMITERE PENTRU CANDIDAŢII DIN REPUBLICA MOLDOVA


Candidaţii din Republica Moldova care au absolvit liceul şi au susţinut examenul de bacalaureat în România au dreptul de a se înscrie la Facultate, pe un număr de locuri separat de cele pentru candidaţii români. Numărul de locuri va fi stabilit de Rectoratul Universităţii din Bucureşti şi va fi publicat în cel mai scurt timp posibil la avizierul Facultăţii şi pe pagina de Internet.


Facultatea va distribui locurile primite de la Rectorat, astfel:


- pentru un număr par de locuri: jumătate pentru secţiile A cu examen scris, jumătate pentru secţiile A cu concurs de dosare;


- pentru un număr impar de locuri, secţiile A cu examen scris vor avea 1 loc în plus faţă de cele cu concurs de dosare.


Candidaţii olimpici care au participat la olimpiada naţională de limba rusă se vor putea înscrie fără concurs la secţia A Rusă, profil Limbă şi Literatură, şi vor avea prioritate în faţa celorlalţi candidaţi. În cazul în care numărul lor depăşeşte numărul de locuri alocate, criteriul de departajare va fi nota obţinută la olimpiadă.


Candidaţii care nu pot fi admişi pe locuri bugetate au dreptul de a se înscrie pe locuri cu taxă (acelaşi cuantum ca şi pentru candidaţii români).

*****

CONDIŢII DE ADMITERE PENTRU CANDIDAŢII DE ALTĂ NAŢIONALITATE DECÎT CEA ROMÂNĂ

· La anumite secţii filologice ale Facultăţii (Rusă, Croată, Polonă, Slovacă, Maghiară, Neogreacă şi Rromani), vor exista locuri de la buget rezervate pentru candidaţii de naţionalitatea respectivă. Aceste locuri reprezintă o suplimentare venită din partea Ministerului Educaţiei, faţă de cifra de şcolarizare stabilită prin decizia Rectoratului. Candidaţii de altă naţionalitate vor fi admişi prioritar, în ordinea mediilor lor (concurs de dosare pentru toate secţiile). Dacă numărul de candidaţi de altă naţionalitate este mai mare decât numărul locurilor alocate, candidaţii cărora media nu le permite să fie admişi pe locurile speciale vor rămîne în concurs pentru celelalte locuri, împreună cu candidaţii români.

· Pentru a avea drept la înscrierea pe locurile speciale, candidaţii vor depune în dosarul de înscriere o recomandare oficială din partea unei organizaţii a minorităţii respective, care să le ateste naţionalitatea.

· În cazuri excepţionale, vor putea fi admişi să candideze pe locurile speciale şi candidaţii români care primesc din partea organizaţiilor minoritare o recomandare care să ateste faptul că au un nivel avansat de cunoaştere a limbii respective (eventual şi faptul că au câştigat distincţii la concursuri naţionale şi internaţionale). Recomandarea va fi depusă în dosarul de înscriere.

· Candidaţii care doresc să afle dacă se încadrează în specificaţiile de mai sus sunt rugaţi să contacteze comisia de admitre prin e-mail.

*****

CONDIŢII DE ADMITERE PENTRU CETĂŢENII STATELOR

DIN SPAŢIUL UNIUNII EUROPENE

· Cetăţenii statelor din spaţiul Uniunii Europene au dreptul de a se înscrie la facultate conform aceleiaşi metodologii ca şi candidaţii români.

· Vă atragem atenţia că pentru înscriere actele de studiu trebuie echivalate de către Ministerul Educaţiei. Pentru detalii consultaţi secţiunea ACTE NECESARE PENTRU ÎNSCRIEREA LA ADMITERE.
*****

DESFĂŞURAREA CONCURSULUI DE ADMITERE

- după începerea perioadei de admitere, comisia îşi va afişa programul de lucru -

1. PERIOADA DE ÎNSCRIERE

· După terminarea acestei perioade comisia de admitere va afişa listele candidaţilor înscrişi (cu opţiunile lor) şi informaţiile despre desfăşurarea probelor scrise; numărul de legitimaţie al fiecărui candidat va apărea pe tabelele afişate, fiecare candidat fiind rugat să şi-l înscrie pe legitimaţia eliberată la înscriere de către comisie 

2. ORGANIZAREA PROBELOR SCRISE (2 zile)

· Datele exacte de desfăşurare a probelor vor fi stabilite după începerea perioadei de înscriere, de comun acord cu alte Facultăţi, care desfăşoară concurs în acelaşi timp, astfel încît probele scrise să nu se suprapună (se poate întîmpla ca probele scrise de la 2 facultăţi să se desfăşoare în aceeaşi zi, dar nu între aceleaşi ore, astfel încît candidaţii să poată participa la ambele concursuri). În consecinţă datele şi orele precise nu vor putea fi afişate din prima zi de înscriere; comisia de admitere le va face publice de îndată ce se vor stabili. Candidaţii sunt rugaţi să verifice personal informaţiile, întrucît ele nu vor putea fi comunicate telefonic.

3. DESFĂŞURAREA PROBELOR SCRISE (1 zi)

4. PERIOADA DE CORECTURĂ (aproximativ 1 săptămînă)

5. AFIŞAREA REZULTATELOR INIŢIALE

-
Rezultatele de la toate secţiile (inclusiv cele cu concurs de dosare) vor fi afişate în acelaşi timp; comisia de admitere va încerca să publice rezultatele pe INTERNET în măsura posibilităţilor (detaliile vor fi comunicate în perioada de înscriere).

· CANDIDAŢII DECLARAŢI „ADMIŞI”

· Au obligaţia de a contacta comisia de admitere, pentru a stabili situaţia actelor de studiu. Comisia va verifica desfăşurarea procesului de eliberare a diplomelor. În cazul în care acestea au fost eliberate, candidaţii au obligaţia de a le depune la dosar în termen de 7 zile de la afişarea rezultatelor. ÎN CAZ CONTRAR EI VOR FI ELIMINAŢI DIN CONCURS SAU TRECUŢI DIN OFICIU PE LOCURILE CU TAXĂ, PIERZÎND DREPTUL LA OCUPAREA UNUI LOC DE LA BUGET. CANDIDAŢII DECLARAŢI ADMIŞI LA MAI MULTE SECŢII SUNT RUGAŢI CA ÎN TIMPUL CEL MAI SCURT POSIBIL SĂ ADUCĂ LA CUNOŞTINŢA COMISIEI DE ADMITERE SECŢIA PENTRU CARE OPTEAZĂ. Candidaţii care doresc să se retragă sînt rugaţi să îşi rezolve situaţia cît mai repede pentru a elibera locurile de la buget care vor fi redistribuite. În consecinţă, candidaţii respinşi cu medii apropiate de media de intrare vor lua în calcul posibilitatea de a fi declaraţi admişi în urma retragerilor sau a eliminării candidaţilor cu dosare incomplete.
· Odată cu depunerea diplomei de bacalaureat în original, locul de la buget este confirmat şi Facultatea are obligaţia de a-l înmatricula pe candidat la secţia obţinută în urma concursului. După confirmare, cererile de retragere a dosarului nu vor mai putea fi operate imediat, ci se vor stabili date (care vor fi afişate cel mai târziu odată cu primele rezultate) pentru procesarea acestora.

· Candidaţii sunt rugaţi să înţeleagă că procesarea rezultatelor, după prima afişare, se face cu maximă seriozitate şi atenţie. Comisia de Admitere îşi asumă responsabilitatea pentru procesarea corectă şi în cel mai scurt timp posibil a rezultatelor fiecărei zile. Candidaţilor le revine obligaţia de a anunţa Comisia de îndată ce au hotărât să retragă sau să confirme dosarele depuse. Este în interesul acestora ca opţiunile lor să nu se schimbe de la o zi la alta. Comisia de Admitere va oferi tot ajutorul posibil pentru clarificarea fiecărei situaţii în parte.

· CANDIDAŢII DECLARAŢI „ADMIŞI pe locuri CU TAXĂ”

· Au la dispoziţie o perioadă de 48 de ore de la afişarea rezultatelor pentru a depune contestaţii (pentru oricare din probele de concurs). Lucrările vor fi recorectate în termen de 2–3 zile după depunerea cererilor, fără prezenţa candidatului.
· Îşi pot confirma locul prin depunerea unui procent din prima taxă (vezi secţiunea Locuri de la buget şi Locuri cu taxă). Suma nu va fi restituită candidatului, dacă acesta decide să se retragă, după confirmare. 

· Singura excepţie de la prevederea precedentă, o reprezintă cazul candidaţilor care, prin retrageri succesive ale celor cu rezultate superioare, ajung în situaţia de a ocupa un loc de la buget. Aceştia îşi vor retrage taxa depusă. Situaţia redistribuirilor („alunecărilor”) pentru locurile de la buget se face automat şi nu este în nici un fel influenţată de depunerea procentelor din taxe. Candidaţii care au o medie apropiată de ultima medie a celor admişi la buget sunt rugaţi să ţină legătura cu comisia de admitere.

· Candidaţii sunt rugaţi să înţeleagă că procesarea rezultatelor, după prima afişare, se face cu maximă seriozitate şi atenţie. Comisia de Admitere îşi asumă responsabilitatea pentru procesarea corectă şi în cel mai scurt timp posibil a rezultatelor fiecărei zile. Candidaţilor le revine obligaţia de a anunţa Comisia de îndată ce au hotărât să retragă sau să confirme dosarele depuse. Este în interesul acestora ca opţiunile lor să nu se schimbe de la o zi la alta. Comisia de Admitere va oferi tot ajutorul posibil pentru clarificarea fiecărei situaţii în parte.

· CANDIDAŢII DECLARAŢI „ÎN AŞTEPTARE”

· Sunt candidaţii care, în urma concursului, au obţinut un rezultat care nu le dă dreptul la ocuparea unui loc, fie el bugetat sau cu taxă, la secţia la care s-au înscris.
· Au la dispoziţie o perioadă de 48 de ore de la afişarea rezultatelor pentru a depune contestaţii (pentru oricare din probele de concurs).  Lucrările vor fi recorectate în termen de 2–3 zile după depunerea cererilor, fără prezenţa candidatului. 

· Sunt rugaţi să contacteze Comisia de Admitere, pentru a-şi cunoaşte posibilităţile. În funcţie de numărul candidaţilor aflaţi în această situaţie, şi de situaţia secţiilor cu concurs de dosare, Comisia de Admitere va stabili posibilităţile de redistribuire, la acele secţii unde există încă posibilităţi de şcolarizare. 
· Spre exemplu: un candidat care susţine examenul la Spaniolă (obţinând o notă peste 5.00) şi o altă limbă la care obţine o notă sub 5.00, poate fi redistribuit (prin decizia Comisiei de Admitere) la o secţie cu concurs de dosare, primind dreptul de a avea Spaniola ca specializare B. Redistribuirea se va face exclusiv pe locuri cu taxă de şcolarizare şi depinde de situaţia fiecărei secţii, după afişarea rezultatelor. Redistribuirea nu este garantată odată cu înscrierea, având în vedere că nu se pot cunoaşte în avans cifrele exacte de candidaţi înscrişi.
6. AFIŞAREA REZULTATELOR FINALE ŞI ÎNMATRICULAREA CANDIDAŢILOR

(prin Ordin semnat de Rectorul Universităţii din Bucureşti)

· Înainte de afişarea listelor, comisia de admitere va stabili o zi sau două în care nu va avea program de lucru cu publicul, în vederea definitivării acestora.

CANDIDAŢII ŞI REPREZENTANŢII LOR SÎNT RUGAŢI SĂ SOLICITE COMISIEI DE ADMITERE EXPLICAŢII CU PRIVIRE LA TOATE EVENTUALELE NECLARITĂŢI!
*****

INFORMAŢII DESPRE SECŢIA DE TRADUCERE – INTERPRETARE
· Secţia de Traducere–Interpretare este o secţie cu profil nedidactic (studenţii nu au posibilitatea de a urma modulul psiho-pedagogic, aşadar nu pot deveni cadre didactice), în cadrul căreia se studiază o combinaţie de două limbi din următoarele şase: ENGLEZĂ, GERMANĂ, FRANCEZĂ, SPANIOLĂ, ITALIANĂ, RUSĂ. Planurile de învăţămînt pentru cele două limbi cuprind acelaşi număr de ore şi aceeaşi configuraţie a cursurilor; în consecinţă, candidaţii nu vor avea, propriu-zis, o specializare principală (A) şi una secundară (B), ambele limbi studiate avînd aceeaşi pondere. Referirile la specializări A şi B din paragrafele următoare se referă numai la latura organizatorică şi administrativă.

· Acestora li se vor adăuga un număr variabil de locuri cu taxă, care vor fi completate după afişarea rezultatelor pentru locurile de la buget.

· Concursul va consta din două probe scrise, una obligatorie de LIMBA ROMÂNĂ, alta de LIMBĂ STRĂINĂ (fără literatură), la alegerea candidatului. Cele două probe se vor desfăşura sub forma unui examen de 4 ore, într-o singură zi (candidatul va primi subiectele în acelaşi timp, avînd libertatea de a le trata în ordinea dorită).

· În principiu, candidaţilor nu li se va permite să urmeze 2 limbi la nivel de începători. Detaliile exacte cu privire la procedura de admitere (repartizări, alunecări etc.) vor putea fi aflate ulterior.

· Din motive legate de repartizarea spaţiilor de orar, nu este admisă nici o combinaţie între limbile RUSĂ – ITALIANĂ – SPANIOLĂ.

· La specializările Engleză şi Franceză nu se admit începători: candidaţii nu se vor putea înscrie la aceste secţii decât dacă au studiat limbile respective în liceu sau susţin probă la una din ele. La celelalte 4 specializări (Germană, Rusă, Italiană, Spaniolă) se admit şi începători.
· Politica Facultăţii este de a ocupa TOATE LOCURILE DE LA BUGET; în momentul înscrierii candidaţii se vor înscrie separat la una din cele 6 limbi (având în vedere că se organizează un singur examen, fiecare candidat va opta pentru o singură specializare A). Nu vor exista alunecări de la o specializare A la alta (- la fel ca în cazul secţiilor filologice).

· Pentru repartizarea celei de a doua specializări vor fi luate în considerare limbile studiate în liceu de fiecare candidat sau limba de concurs (în cazul în care aceasta este diferită de specializarea A aleasă). Exemplu: un candidat care se înscrie pentru locurile de Rusă A poate obţine Engleză B cu condiţia să o fi studiat în liceu (minimum 4 ani) sau să susţină examenul la limba Engleză.

*****

INFORMAŢII DESPRE SECŢIA DE LIMBI MODERNE APLICATE
· Secţia de Limbi Moderne Aplicate este o secţie dedicată studierii a două limbi moderne, mai ales din perspectiva vocabularelor specializate, însoţită de cursuri de introducere în drept şi economie. Programa de studii pune accent pe cursurile de limbă şi civilizaţie, mai puţin pe cele de istoria literaturii. Studenţii NU au dreptul de a urma modulul psiho-pedagogic, pentru a alege o carieră didactică. Toţi studenţii secţiei au ca specializare A limba ENGLEZĂ. Ca specializare B pot alege una dintre următoarele limbi: FRANCEZĂ, SPANIOLĂ, ITALIANĂ, GERMANĂ, RUSĂ. Pentru fiecare combinaţie (Engleză + una dintre specializările B de mai sus) se organizează concurs de dosare separat (locurile nu se ocupă prin alunecare, de la o specializare B la alta; în cazul în care candidaţii doresc să se înscrie la două secţii de L.M.A., pentru a face ulterior opţiunea, ei vor depune două dosare separate).

· Din totalul locurilor, există un număr restrîns de locuri subvenţionate de stat (locuri de la buget), care le vor fi distribuite candidaţilor cu mediile cele mai mari, indiferent de specializarea B la care s-au înscris (este posibil ca toate acele locuri de la buget să fie repartizate unei singure secţii, dacă acolo s-au înscris candidaţii cu mediile cele mai mari). Locurile de la buget se redistribuie la începutul fiecărui an de studii, în funcţie de media generală a studenţilor, din anul anterior.
· Întrucît toţi studenţii au ca specializare A limba ENGLEZĂ, candidaţilor li se va cere, la înscriere, să semneze o declaraţie pe propria răspundere că au studiat această limbă şi nu sînt la nivel de începători. Această cerinţă este valabilă numai pentru limba ENGLEZĂ – celelalte secţii admit studenţi de nivel începător. Candidaţii sînt rugaţi să înţeleagă că, la specializarea limba ENGLEZĂ, nu se vor organiza cursuri la nivel de începători. Cursurile de civilizaţie şi de limba engleză contemporană vor fi ţinute exclusiv în limba engleză, la fel ca şi examenele respective.

· În funcţie de numărul de înscrişi şi de numărul de dosare complete (vezi informaţiile despre desfăşurarea procesului de admitere), conducerea Facultăţii poate decide suplimentarea numărului de locuri cu taxă.

*****

DIMANICA ADMITERII 2010
	SECŢII – ADMITERE 2010
	FORMA DE EXAMINARE
	MEDIA – BUGET

	FRANCEZĂ
	Examen scris
	9,55 – 6,37

	ITALIANĂ
	Concurs de dosare
	9,85 – 9,30 

	SPANIOLĂ
	Examen scris
	8,65 – 6,63 

	PORTUGHEZĂ
	Concurs de dosare
	9,94 – 9,57

	FILOLOGIE CLASICĂ
	Concurs de dosare
	9,88 – 7,00

	MAGHIARĂ
	Concurs de dosare
	9,67 – 8,22

	RROMANI
	Concurs de dosare
	9,35 – 6,21

	ARABĂ
	Examen scris
	8,97 – 7,21

	CHINEZĂ
	Examen scris
	9,09 – 7,16

	JAPONEZĂ
	Examen scris
	9,47 – 8,45

	TURCĂ
	Examen scris
	7,82 – 6,37

	ENGLEZĂ
	Examen scris
	9,63 – 7,39

	GERMANĂ
	Examen scris
	9,09 – 7,34

	NEERLANDEZĂ
	Examen scris
	9,08 – 6,81

	RUSĂ
	Concurs de dosare
	9,82 – 9,28

	BULGARĂ
	Concurs de dosare
	9,45 – 8,68

	CEHĂ
	Concurs de dosare
	9,74 – 9,32

	SÂRBĂ
	Concurs de dosare
	9,90 – 8,32

	STUDII AMERICANE
	Concurs de dosare
	9,90 – 9,44

	STUDII IUDAICE
	Concurs de dosare
	9,95 – 9,15

	TRADUCĂTORI – Engleză 
	Examen scris
	8,84 – 8,16

	TRADUCĂTORI – Franceză
	Examen scris
	8,81 – 7,09

	TRADUCĂTORI – Germană
	Examen scris
	8,70 – 7,03

	TRADUCĂTORI – Italiană
	Examen scris
	7,91 – 6,38

	TRADUCĂTORI – Spaniolă
	Examen scris
	9,59 – 7,51

	TRADUCĂTORI – Rusă
	Examen scris
	8,85 – 7,78

	L.M.A. (EN+FR, IT, SP, GERM, RUSĂ, CEHĂ)
	Concurs de dosare
	9,96 – 9,65


Candidaţii pot contacta Comisia de Admitere, prin e-mail, la adresa llsadmitere@yahoo.com. Membrii Comisiei vor încerca să răspundă la toate întrebările adresate de candidaţi, în cel mai scurt timp posibil.

PROGRAME DE ADMITERE

În continuare vom prezenta programele de admitere pentru secţiile filologice la care se susţine examen de admitere. Pentru celelalte secţii sunt necesare câteva observaţii:

· la limbile Rusă, Franceză, Germană, Engleză, Italiană şi Spaniolă – programa pentru secţia Traducere şi Interpretare este aceeaşi cu cea pentru secţiile filologice;
· la secţia Engleză NU mai există subiect de literatură.

FRANCEZĂ – pt. secţia filologică (A şi B), pt. Traducere-Interpretare
MANUALE

Oricare dintre manualele alternative de Limba franceză – Limba străină 1 utilizate în prezent la clasele a IX-a - a XII-a.

PRECIZĂRI

Tematica: Viaţa personală şi socială: identitate, tinerii şi comunitatea, tinerii şi idolii lor, relaţii între tineri, idealuri şi proiecte; familia: membri, ocupaţii; sănătate (droguri / SIDA / tabagismul / alcoolul); educaţie; cultură; mass-media; modă; conflicte între generaţii; muncă / şomaj; violenţă / non-violenţă. Viaţa cotidiană: magazine; mijloace de transport; restaurant, hotel, camping; aeroport, gară, poştă, bancă. Timpul liber: week-end / vacanţe; călătorii, activităţi. Mediul înconjurător: oraş / sat; poluarea şi ocrotirea mediului înconjurător. Spaţiul francofon: Franţa contemporană (evenimente marcante); oraşe şi provincii; obiceiuri, tradiţii, sărbători; personalităţi culturale şi ştiinţifice; francofonia şi ţările francofone. Comunitatea europeană: locuri şi monumente europene (inclusiv din România); patrimoniul cultural, ştiinţific şi tehnic european (inclusiv contribuţii şi personalităţi româneşti); ecouri ale culturii româneşti în plan european; instituţii europene.

Conţinuturi lingvistice. Domeniul lexical: relaţii semantice (sinonime, antonime, omonime, paronime, familii de cuvinte), câmp lexical/semantic, conotaţie/denotaţie. Domeniul gramatical: Articolul (hotărât, nehotărât, partitiv). Substantivul (gen, număr). Adjectivul (acordul adjectivului calificativ; gradele de comparaţie; adjective pronominale [posesive, demonstrative şi nehotărâte]). Numeralul (cardinal, ordinal). Pronumele (personal, reflexiv, posesiv, demonstrativ, relativ, interogativ, nehotărât; locul pronumelor personale [C.O.D., C.O.I.] în propoziţii asertive şi imperative; en, y. Verbul (modurile indicativ [timpuri simple, compuse], condiţional [prezent, trecut], subjonctiv [prezent, trecut, imperfect, mai mult ca perfect], imperativ, infinitiv [prezent, trecut], gerunziu, participiu [prezent, trecut], acordul participiului trecut; diatezele activă, reflexivă, pasivă; folosirea formelor perifrastice [aller, venir de...]; construcţii impersonale [verbe personale folosite impersonal]. Adverbul (tipuri, grade de comparaţie). Prepoziţia (folosirea prepoziţiilor). Sintaxa propoziţiei (subiectul, inversiunea subiectului, predicatul, atributul, complementul [direct, indirect], complementele circumstanţiale. Sintaxa frazei (concordanţa la indicativ; concordanţa la subjonctiv; folosirea subjonctivului: în propoziţii relative, după verbe de voinţă, îndoială, sentiment, opinie, la forma interogativă / negativă, după conjuncţii, locuţiuni conjuncţionale, expresii impersonale; exprimarea cauzei, scopului, ipotezei [si condiţional], consecinţei, concesiei, condiţiei, comparaţiei; stil direct / indirect. Tipuri şi forme de fraze (activă, pasivă, afirmativă, negativă; impersonală; imperativă, exclamativă, interogativă; emfaza).

Elemente de construcţie a unor tipuri de texte. Textul informativ, textul narativ, textul descriptiv, textul argumentativ – particularităţi de construcţie şi de conţinut referenţial.

Candidaţii îşi vor dovedi capacitatea de comunicare în scris prin rezolvarea unor cerinţe de tipul: rezolvarea unor itemi (exerciţii gramaticale şi lexicale); relatarea unui eveniment / unui fapt divers / unei întâmplări / unei experienţe personale; descrierea unor obiecte / unor locuri (reale şi cunoscute / imaginare) / unor activităţi; descrierea / caracterizarea unui personaj / unei persoane / unei personalităţi; construirea unui dialog situaţional; redactarea unei cărţi poştale / felicitări / scrisori (personale / administrative) integrând argumente, comentarii, un punct de vedere personal; construirea unui discurs pe baza unei teme (comentariu, formularea unui punct de vedere personal susţinut cu argumente, redactarea unui eseu structurat / liber).
ENGLEZĂ

- pt. secţia filologică A şi B, pt. Traducere-Interpretare -

ATENTIE: Începând cu anul universitar 2007–2008, subiectele de examen pentru

proba de engleză NU mai cuprind şi cerinţe de literatură!

TEMATICA :
Substantivul (numărul, cazul, genul). Adjectivul, adverbul (gradele de comparaţie, ordinea în propoziţie) Pronumele (tipurile de pronume). Numeralul. Articolul. Verbul (formarea şi folosirea timpurilor; corespondenţa timpurilor, verbele modale, diateza pasivă, modurile personale (indicativul, subjonctivul, imperativul) şi nepersonale (infinitivul, gerund, participiul prezent, participiul trecut). Verbe, substantive, adjective cu prepoziţii obligatorii, verbe cu particulă. Sintaxa propoziţiei simple şi a frazei. Tipuri de subordonate şi elemente introductive. Vorbirea indirectă. Probleme de vocabular (‘colocaţii’, polisemie, sinonimie, antonimie, formarea cuvintelor).

Subiectele de examen pentru limba engleză vor include: traduceri în/din limba engleză (text literar şi non-literar), exerciţii de gramatică (de pildă: transformări, completări, exerciţii de alegere a soluţiei din mai multe variante, identificarea greşelilor, cloze test), precum şi un subiect care va testa capacitatea de înţelegere a unui text documentar sau literar.

BIBLIOGRAFIE - recomandată pentru cunostintele de limbă engleză

În vederea însuşirii cunoştinţelor de gramatică, sunt recomandate exerciţii din următoarele culegeri, la alegere:

Virginia Evans, CPE Use of English¸ Express Publishing

Michael Vince, First Certificate Language Practice, Heinemann, 1996, 1997, 1998

Michael Vince, Advanced Language Practice, Heinemann, 1996, 1997, 1998

Alexandra Cornilescu, Accuracy and Fluency, Institutul European, Iaşi, 1995

Georgiana Gălăţeanu-Fârnoagă, Exerciţii de gramatică engleză - Timpurile verbale, Omegapres, Bucureşti

Georgiana Gălăţeanu-Fârnoagă, Sinteze de gramatică engleză, Ed. Cruso, Bucureşti, 1997

Lidia Vianu, English with a Key 1; English with a Key 2, Teora, Bucureşti, 2006

Lidia Vianu, English with a Choice, Teora, 2006

Nadina Visan & Ruxandra Visan, English Grammar and Practice for Advanced Learners. A Text-based Approach. Engleza pentru avansati – Texte, Gramatică şi Exerciţii, Editura Cavaliotti, 2006, Bucureşti.

W. Stannard Allen, Living English Structure, Longmans, 1959

B.D. Graver, Advanced English Practice, Oxford University Press, 1971

A.J. Thomson and A.V. Martinet, A Practical English Grammar, Oxford University Press, 1961

Colectivul catedrei de engleza, Universitatea din Bucureşti, Limba engleză: Exerciţii pentru admiterea în învăţământul superior, Editura Didactică şi Pedagogică, Bucureşti 1978

Alice Bădescu, Gramatica limbii engleze, Editura Ştiinţifică şi Enciclopedică, 1984, Bucureşti
GERMANĂ – pt. secţia filologică (A şi B), pt. Traducere-Interpretare
MANUALE

1. Deutsch mit Spass. Manual de limba germană pentru clasa a IX-a, 1995 şi urm. (Ida Alexandrescu, Ioan Lăzărescu), Editura Didactică si Pedagogică, Bucureşti

2. Deutsch mit Spass. Manual de limba germană pentru clasa a X-a, 1998 şi urm. (Marianne Koch, Gheorghe Nicolaescu), Editura Didactică şi Pedagogică, Bucuresti

3. Deutsch mit Spass. Manual de limba germană pentru clasa a XI-a, 1998 şi urm. (Ida Alexandrescu, Christiane Cosmatu, Kristine Lazăr, Ioan Lăzărescu), Editura Didactică şi Pedagogică, Bucureşti

4. Deutsch mit Spass. Manual de limba germană pentru clasa a XII-a, 1999 şi urm. (Ida Alexandrescu, Christiane Cosmatu, Kristine Lazăr, Ioan Lăzărescu), Editura Didactică şi Pedagogică, Bucureşti

MANUALE ALTERNATIVE APROBATE DE MINISTERUL EDUCAŢIEI:

1. Deutsch total. Manual de limba germană pentru clasa a IX-a, anul V de studiu, 2001 (Magdalena Leca, Simona Trofin), Polirom, Iaşi

2. Limba germană. Manual pentru clasa a X-a, anul V de studiu, 2000 (Miruna Bolocan, Nicoleta Pistol), Teora, Bucureşti

3. Limba germană. Manual pentru clasa a IX-a, anul V de studiu, 2001 (Hedwig Bartolf), Ed. Niculescu, Bucureşti

PRECIZĂRI

Conţinuturi, elemente lexicale şi structuri gramaticale din lecţiile manualelor menţionate.

RUSĂ – pt. secţia filologică (A şi B), pt. Traducere-Interpretare
MANUALE

1. Limba rusă, cl. a IX-a, 1995 şi urm. (Lelia Musat, Dana Cojocaru): Детский музыкальный театр, Бухарест, Мы едем, едем, едем…, Подмосковный Версаль, А.C. Пушкин, Арап Петра Великого, М.Ю. Лермонтов, Молитва, Герой нашего времени.

2. Limba rusă, cl. a X-a (anul VI de studiu), 1993 şi urm. (L. Dudnicov, O. Tudor): О погоде, Из историu Москвы, Анри Коандэ, Путешествие по городам России, Сибирь.

3. Limba rusă, cl. a XI-a (anul VII de studiu), 1992 şi urm. (L. Fărcaş, O. Tudor): К. Брынкушь, Дж. Энеску, Василий Шукшин, Тpетьяковская галерея, Байкал, Гoрод и транспорт, Л.Н. Толстой, Бал Наташи.

4. Limba rusă, cl. a XII-a (anul VIII de studiu), 1992 şi urm. (L. Fărcaş, O. Tudor): Зимние праздники, Иван Тургенев, Ф.М. Достоевский, Сергей Есенин.

PRECIZĂRI

Vocabularul şi problemele de gramatică de la toate lecţiile şi recapitulările din manual.

ITALIANĂ – pt. secţia filologică (A şi B), pt. Traducere-Interpretare
MANUALE - bibliografie orientativă

1. Limba italiană, cl. a IX-a, E.D.P., 1991 (ediţiile succesive), I.Tănase-Bogdăneţ, V. Negriţescu

2. Limba italiană, cl. a X-a, E.D.P., 1996 (H. Gherman, R. Sârbu, M. Chelemen)

3. Doina Condrea-Derer, Limba italiană. Texte, dialoguri, Teora, Bucureşti, 1998

4. Doina Condrea-Derer, Gramatica limbii italiene, Meteora Press, Bucureşti, 2001

5. Doina Condrea-Derer, Lexicul italian prin exerciţii, Gramar, Bucureşti, 1999

PRECIZĂRI

Conţinuturi ale comunicării: viaţa personală şi socială (definirea identităţii, familie, prieteni, colegi; universul şcolii; sentimente, pasiuni, idealuri; proiecte de viitor şi meserii); omul contemporan şi mediul natural (animale, plante, ocrotirea mediului); mijloace de comunicare (mesajul telefonic; computerul şi internetul; rostul şi importanţa presei; corespondenţa şi poşta); viaţa cotidiană (oraşul, mijloace de transport, cumpărături, îngrijirea sănătăţii, alimentaţia, îmbrăcămintea); timpul liber (vacanţe, turism, sporturi, spectacole, muzică, dans); elemente de civilizaţie italiană (noţiuni elementare de geografie şi istorie a Italiei; personalităţi ilustre din domeniul artei, muzicii, literaturii; mari oraşe; cinema, modă, televiziune).

Limbă:  Fonetică şi grafie (noţiuni de pronunţie; accentul; eliziunea, troncamento).  Morfologie şi sintaxă: articolul (folosire şi omisiune; prepoziţia articulată); substantivul (genul după înţeles şi după terminaţie, formarea femininului, formarea pluralului, substantive sovrabbondanti); adjectivul (calificativ: clasificare, formarea pluralului, adjectivele buono, bello, grande, santo; comparaţia); numeralul (ordinal, cardinal); pronumele (personal [forme atone şi tonice, poziţie, combinaţii]; de politeţe; reflexiv; ci, vi, ne); pronumele şi adjectivele: posesive, demonstrative, relative, interogative, indefinite. Verbul (clasificări, conjugarea verbelor regulate şi neregulate, diateza, folosirea auxiliarelor, valorile timpurilor şi modurilor); adverbul; prepoziţia; interjecţia; folosirea conjunctivului; concordanţa timpurilor la indicativ, conjunctiv; periodul ipotetic; construcţii implicite.  Lexicologie (derivare, compunere, familii de cuvinte).  Semantică (sinonimia, antonimie, omonimie; denotaţie şi conotaţie).

SPANIOLĂ – pt. secţia filologică (A şi B), pt. Traducere-Interpretare
MANUALE

1. Limba spaniolă, clasa a IX-a, Ed. Logos, 1999 (Flavia Angelescu, Camelia Rădulescu)

2. Limba spaniolă, clasa a XII-a, Ed. Niculescu, 2002 (Irina Ilegitim)

PRECIZĂRI

Conţinuturi ale comunicării: universul personal (prieteni; pasiuni; universul şcolii, familiei; comportament social; idealuri, proiecte profesionale; definirea identităţii personale, sentimente, atitudini, opinii); mijloace de comunicare în societatea modernă (mesajul telefonic; radio, televiziune; computerul şi comunicarea prin Internet); viaţa cotidiană în mediul citadin (orientarea în oraş; transport; la magazin, bancă, agenţia de voiaj, poştă, restaurant); omul modern şi mediul natural (problemele mediului; ocrotirea mediului natural); timpul liber (muzică, dans, sport, lectură, cinema, teatru, festivaluri, expoziţii); Actualitate politică, culturală: comunitatea europeană (semnificaţii ale Europei unite; patrimoniul cultural european; drepturile omului); elemente de cultură şi civilizaţie spaniolă (organizarea teritoriului, marile oraşe; obiective turistice şi culturale; evenimente, personalităţi; sărbători tradiţionale, personalităţi şi tipuri umane, repere ale literaturii) elemente de cultură şi civilizaţie hispano-americană (noţiuni de istorie a spaţiului hispano-american, aspecte ale vieţii cotidiene, univers citadin şi rural, personalităţi, repere ale literaturii).

Caracterizarea şi exploatarea textului (noţiuni de istorie, teorie literară şi concepte instrumentale).  Textul literar: descriptiv (portretul, peisajul), narativ (tipuri de naraţiune, protagonist, tipuri de personaj, voce narativă, timp şi spaţiu narativ). Stilurile funcţionale ale limbajului: expozitiv-informativ, argumentativ-polemic.

N.B. Cunoştinţele de istorie şi teorie literară constituie un domeniu de evaluare propus exclusiv candidaţilor care susţin teza la spaniolă pentru prima specializare (A). Evaluarea acestora se va face în conformitate cu programa şi cu manualul de clasa a XII-a recomandat. Argumentarea noţiunilor de teorie literară va fi realizată de candidaţi pornind de la un text (sau fragment de text) necunoscut.

Limbă:

Grafie (accentul, abrevieri).   Morfologie: substantivul (gen, număr, omiterea articolului, lo şi valorile sale); adjectivul (adjective calificative [clasificare, poziţie, modificari de formă şi sens în funcţie de poziţie; comparaţia]; adjective determinative [poziţie]); pronumele (personale [forme accentuate, neaccentuate; loísmo, laísmo, leísmo; poziţia formelor neccentuate; se lo(s), se la(s)], de politeţe, reflexive; posesive, demonstrative, relative şi interogative, nehotărîte); verbul (conjugare; verbe neregulate; timpuri simple / compuse; valorile timpurilor şi modurilor; diateza; perifraze verbale: durative, incoative, terminative, obligative); adverbul (-mente, adverbe de mod, de loc, de timp, afirmative, negative, dubitative, interogative; adverbe relative cu funcţie de conjuncţie); prepoziţia (a, ante, bajo, con, de, desde en entre, hacia, hasta, por, para, sin, sobre, tras şi valorile lor semantice); conjuncţiile şi locuţiunile conjuncţionale (cauzale, concesive, conclusive condiţionale, consecutive, finale, temporale).   Sintaxa: predicatul nominal; ser şi estar; coordonarea copulativă, prin juxtapunere şi disjunctivă; subordonarea (completiva directă / indirectă, subiectivă; conectori: conjuncţii, pronume şi adverbe interogative; concordanţa timpurilor; elemente de structurare a frazei realizate prin subordonare în vorbire indirectă; folosirea modurilor verbale în funcţie de verbul regent: verbe dicendi, de opinie, de voinţă, de sentiment; subordonarea relativă, temporală, cauzală, comparativă, condiţională, consecutivă, finală: conectori: conjuncţii, locuţiuni conjuncţionale, pronume şi adverbe relative; modurile verbale în subordonată, concordanţa timpurilor; construcţii absolute; interogaţia directă şi indirectă; negaţia.  Lexicologie: sigle, derivare, compunere (substantive compuse: gen şi număr), schimbarea categoriei gramaticale, familii de cuvinte. Semantica: denotaţie / conotaţie (relaţia cu stilurile funcţionale ale limbii), cîmpuri semantice, relaţii de sinonimie, antonimie, omonimie, paronimie.

PORTUGHEZĂ

MANUALE

1. Dan Caragea, Mioara Caragea şi Adriana Ciama, Limba portugheză. Curs intensiv, Polirom, Bucureşti, 2002.
2. Isabel Coimbra & Olga Mata Coimbra, Português sem Fronteiras, 3 vols., Lidel, Lisboa, 1997.
3. João Malaca Casteleiro (coord.), Lusofonia. Curso básico de português língua estrangeira, Lidel, Lisboa, 1993.

PRECIZĂRI

Conţinuturi ale comunicării: Universul personal (adresare familiară, politicoasă, oficială; relaţii: prezentare, salut, invitaţie, scuze, obţinere de informaţii; identificări: personală şi a altuia; sfera personală: familie, prieteni, şcoală, profesie; corpul: sănătate, alimentaţie; sfera psihică: sentimente şi atitudini). Mijloace de comunicare (telefon, e-mail; radio şi televiziune, presă, reclame şi anunţuri). Viaţa cotidiană în mediul citadin (casă, oraş, transporturi, la magazin, la bancă, la agenţia de voiaj, la poştă, la restaurant, la piaţă; modă). Omul modern şi mediul natural (ocrotirea mediului; natura: peisaje, floră şi faună). Timpul liber (vacanţă; muzică şi dans, sport, cinema, teatru, expoziţii, muzee). Actualitatea politică şi culturală: Portugalia şi Comunitatea Europeana. Elemente de cultură şi civilizaţie portugheză (organizarea teritorială şi politică, principalele oraşe, obiective turistice şi culturale, evenimente şi personalităţi; ţările lusofone).

Limba portugheză:
Fonetică: Sunetele limbii portugheze. Valoarea fonetică a literelor. Accentul.
Morfologie: substantivul (genul şi numărul, substantive colective); articolul (hotărît şi nehotărît, omiterea articolului, contragerea articolului cu prepoziţiile: de, em, a, por, valoarea articolului); adjectivul (genul şi numărul, gradele de comparaţie); pronumele (personale [forme accentuate şi neaccentuate, poziţia formelor neaccentuate, contragerea formelor neaccentuate; forme de adresare]; reflexive; posesive, demonstrative, relative şi interogative, nehotărîte); numeralul cardinal şi ordinal; verbul (verbe regulate/neregulate; timpuri simple şi compuse; valorile timpurilor şi modurilor; diateza activă, reflexivă, pasivă; conjugarea perifrastică: estar a + inf., andar a +inf., ir + inf., acabar de + inf., acabar por + inf., vir a + inf.; forme nominale: infinitif (personal şi impersonal), participiu regulat şi neregulat, gerunziu; adverbul şi locuţiunile adverbiale (de loc, de timp, de mod: în -mente); prepoziţia şi locuţiunile prepoziţionale; conjuncţia şi locuţiunile conjuncţionale (cauzale, concesive, conclusive, condiţionale, consecutive, finale, temporale).
Sintaxă: propoziţia simplă şi propoziţia complexă; predicatul verbal şi predicatul nominal; verbele ser / estar; complementul direct, indirect, circumstanţial; subordonate spaţio-temporale, condiţionale, cauzale, concesive, finale; tipuri de frază: interogativă, negativă, interogativ-negativă.
Lexicologie: derivare, compunere; schimbarea valorii gramaticale, familii de cuvinte, neologisme.
Semantică: câmpuri semantice, relaţii de sinonimie, antonimie, omonimie, paronimie; expresii idiomatice.

LATINĂ

MANUALE

Oricare dintre manualele alternative de Limba latină utilizate în prezent la clasele a IX-a - a XII-a.

PRECIZĂRI

Morfosintaxă: Substantivul (gen, număr, caz, declinările I-V). Adjectivul (clasificare, comparaţie). Pronumele (personal, reflexiv, posesiv, relativ-interogativ, demonstrativ, nehotărât). Numeralul (cardinal, ordinal). Verbul (verbe regulate, diateza activă şi pasivă; verbe neregulate: esse, ire, ferre şi compuşii lor; fieri, velle). Noţiuni de sintaxă a propoziţiei şi a frazei (valorile fundamentale ale cazurilor; propoziţii principale-secundare; regente-subordonate; subordonatele relative, participialele relative şi absolute, completivele, circumstanţialele; consecutio temporum; gerunzialele şi gerundivalele; stilul direct şi indirect).

Reprezentanţi ai prozei şi poeziei latine din secolul I a.Chr. până în sec. I p.Chr. şi operele lor: 

Marcus Tullius Cicero, Catilinare (In Catilinam, I), Despre prietenie (De amicitia); Titus Livius, De la întemeierea Romei (Ab Urbe Condita), XXI - XXII; Gaius Valerius Catullus, Poezii (Carmina); Publius Vergilius Maro, Eneida (Aeneis); Quintus Horatius Flaccus, Ode (Carmina), Satire (Sermones), Arta poetică (Epistula ad Pisones); Publius Ovidius Naso, Metamorfoze (Metamorphoseon libri), Tristele (Tristia); Titus Petronius Niger, Satyricon; Publius Cornelius Tacitus, Anale (Annales).
Proba de limba latină evaluează cunoştinţe fundamentale de cultură greco-latină, cu referire la operele autorilor studiaţi şi la contextul socio-politic.

Proba de examen va cuprinde traducerea în limba română a unui text nestudiat în manualele de liceu, din autorii incluşi în prezenta programă, precum şi din analiza morfo-sintactică a unei părţi din textul respectiv; de asemenea, un subiect relativ la viaţa şi opera autorilor prezenţi în programă. Se va folosi dicţionarul latin-român pentru traducerea textului dat.

ARABĂ

MANUALE

1. Yves Goldenberg, Manual de limba arabă, Universitatea Bucureşti, 1979.

PRECIZĂRI

Gramatica elementară a limbii arabe (morfologie şi sintaxă): conjugarea verbului (timp şi mod), sistemul formelor verbale, verbele neregulate; declinarea, tipurile de nume; pronumele personal, demonstrativul şi relativul; numeralul cardinal şi ordinal; diversele categorii de particule; acordul, tipuri de propoziţii: propoziţia verbală, propoziţia nominală, subordonatele. 

Texte din presă (ştiri şi comentarii).

Candidaţilor li se cere să vocalizeze şi să traducă texte, cu ajutorul dicţionarului, din limba arabă în limba română şi fraze din limba română în limba arabă. (Se poate utiliza orice dicţionar arab–român/englez/francez … cu condiţia să nu conţină compendiu de gramatică sau explicaţii gramaticale).

CHINEZĂ

MANUALE

1. Shiyong Hanyu Keben (Practical Chinese Reader), 2 vol., Ed. Shangwu yinshuguan, Beijing, 1986

PRECIZĂRI

Noţiunile de fonetică din lecţiile 1-12.

Lexicul, textele (atît cele de bază cît şi cele suplimentare); exerciţiile cuprinse în lecţiile 1-50.

Gramatica din lecţiile 1-50: toate tipurile de predicat (adjectival, verbal, nominal, exprimat prin structură subiect-predicat); toate tipurile de atribut; tipurile de interogaţie; verbele cu dublu obiect; construcţiile prepoziţionale; pronumele demonstrativ, interogativ; propoziţia pivotală; propoziţia care indică existenţa (substantivele locative); valorile aspectuale ale verbului; verbele modale; particulele modale; toate tipurile de element completativ (de grad, rezultat, posibilitate, durată, cantitate, de măsură a acţiunii verbale, de direcţie (simplu şi complex); propoziţia eliptică de subiect; toate tipurile de comparaţie; exprimarea datei, timpului; exprimarea numeralului aproximativ, fracţionar; propoziţia cu construcţia ba; propoziţia cu sens pasiv şi propoziţia pasivă marcată; construcţiile: suiran …danshi; yaoshi…jiu; xiang…yiyang; bu shi…ma; you…you; lian…ye; bu dan…erqie; yinwei…suoyi; yi…jiu; duome…cai; zhiyou…cai; chule…yiwai; shi…de; particulele structurale.

Candidatilor li se cere să traducă texte din manual, din chineză în română şi să traducă fraze gramaticale sau texte simple din română în chineză; se vor cere compuneri şi povestiri pe baza vocabularului din manuale.

JAPONEZĂ

MANUALE

1.  みんなの日本語　(Minna no Nihongo), vol. I-II, Ed. 3A Network, 1998 (Tanaka Yone et al.)

PRECIZĂRI

Manualul (vol. I şi II) integral.

Gramatica elementară a limbii japoneze (morfologie şi sintaxă): substantivul, adjectivul, pronumele, numeralul, clasificatorii, particulele, verbul (conjugare, timp şi aspect, diateze etc.), verbele de dare-primire, limbajul keigo; propoziţiile subordonate.

Vocabularul şi ideogramele kanji cuprinse în cele două volume ale manualului indicat la bibliografie.

Candidaţilor li se va cere să traducă în limba română texte şi dialoguri simple bazate pe vocabularul şi noţiunile de gramatică din manual, să rezolve exerciţii de gramatică, să recunoască şi să scrie ideograme, să redacteze o compunere scurtă, să traducă fraze scurte din română în japoneză.

TURCĂ

MANUALE

1. Baubec, Agiemin; Baubec Geafer, Deniz, Limba turcă fără profesor, Bucureşti, 1995.

PRECIZĂRI

1. Noţiuni de fonetică: Armonia vocalică şi armonia consonantică. Accidente fonetice generale. Schimbări fonetice combinatorii ale vocalelor şi consoanelor. Structura silabei. Accentul şi intonaţia.

2. Noţiuni de morfologie: Substantivul: categoriile fundamentale ale substantivului (numărul, apartenenţa, cazul, declinarea, determinarea). Adjectivul: categoriile de adjective (calificative, pronominal-determinative, numeral-determinative); adjectivele de întărire; gradele de comparaţie; adjectivizarea. Numeralul (cardinal, ordinal, distributiv, fracţionar, nedeterminat). Pronumele (personal, demonstrativ, reflexiv, interogativ, interogativ-relativ, negativ, nedefinit, generalizator); declinarea pronumelor; pronominalizarea. Verbul: formele verbale personale-predicative; verbe tranzitive şi intranzitive; formele verbului (afirmativă, negativă, posibilitativă, imposibilitativă); diateza (activă, pasivă, reflexivă, reciprocă, factitivă); aspectul verbului; formele perifrastice ale verbului; modurile şi timpurile verbale; conjugarea; verbele compuse; formele verbale nepersonale (participiile); numele verbale; adjectivele verbale; gerunziile. Adverbul: clasificarea semantică a adverbelor (de calitate, de cantitate, cantitativ-circumstanţiale, circumstanţiale, atributive, predicative); gradele de comparaţie ale adverbelor; adverbializarea. Postpoziţiile şi numele postpoziţionale. Cuvinte şi particule modale (interogative, negative, exclamative, deictice, limitative, intensive, supozitive, comparative, posibilitative, necesitative). Conjuncţia: coordonatoare (copulativă, disjunctivă, adversativă, concluzivă), subordonatoare; cuvinte şi locuţiuni conjuncţionale subordonatoare. Interjecţia şi onomatopeea.

3. Noţiuni de sintaxă: Sintaxa propoziţiei: clasificarea propoziţiilor; părţile propoziţiei; ordinea cuvintelor în propoziţie. Sintaxa frazei: propoziţii principale, propoziţii regente, propoziţii subordonate. Coordonarea şi tipurile de propoziţii coordonate. Subordonarea şi procedeele de subordonare a propoziţiilor. 4. Noţiuni de lexicologie: Formarea cuvintelor: compunerea (tipurile de compunere); derivarea; sufixele derivative denominale şi deverbale; sufixele nominale (substantivale, adjectivale, adveriale); sufixele verbale.

Candidaţilor li se va solicita să realizeze traduceri şi retroversiuni de nivel mediu şi să redacteze scurte compuneri pe teme date, apelând la vocabularul şi la noţiunile gramaticale cuprinse în manualul indicat.

LIMBA ROMÂNĂ

Elemente de structură a limbii.

LEXICUL: Cuvîntul (Sensul cuvintelor în context. Tipuri de sens [de bază, secundar, figurat] şi rolul contextului în realizarea fiecăruia. Cuvinte polisemantice) ● Mijloace interne de îmbogăţire a vocabularului. Derivarea. Compunerea. Schimbarea valorii gramaticale (conversiunea). Familia lexicală ● Mijloace externe de îmbogăţire a vocabularului ● Sinonime. Antonime. Omonime. Paronime ● Regionalisme. Arhaisme. ● Unităţi frazeologice (locuţiuni, expresii).

NOŢIUNI DE FONETICĂ: Vocale. Consoane. Semivocale. Diftongul. Triftongul. Hiatul ● Silaba. Despărţirea cuvintelor în silabe ● Accentul. Folosirea corectă a accentului în limba română.

MORFOSINTAXA: Părţi de vorbire flexibile. Clasificare / fel (verb, substantiv, articol, pronume, numeral, adjectiv). Locuţiunile. Categorii morfologice (diateză, conjugare, mod, timp, persoană, număr, gen, caz, grad de comparaţie). Funcţii sintactice ● Părţile de vorbire neflexibile. Clasificare / fel (adverb, prepoziţie, conjuncţie, interjecţie). Locuţiunile. Funcţii sintactice (adverb, interjecţie).

NOŢIUNI DE SINTAXĂ; SINTAXA PROPOZIŢIEI ŞI A FRAZEI: Relaţii sintactice. Mijloace de realizare a relaţiilor sintactice în propoziţie şi în frază ● Fraza. Propoziţia principală şi cea secundară / subordonată. Elemente de relaţie în frază. Propoziţia regentă şi cea subordonată. Elementul regent ● Propoziţia şi părţile de propoziţie. Tipuri de propoziţii şi de părţi de propoziţie ● Predicatul şi propoziţia subordonată predicativă ● Subiectul şi propoziţia subordonată atributivă ● Complementul. Complementele necircumstanţiale şi circumstanţiale. Complementele direct, indirect, de agent. Complementele circumstanţiale de loc, de timp, de mod, de cauză, de scop ● Propoziţia subordonată completivă directă. Propoziţia subordonată completivă indirectă. Propoziţiile subordonate circumstanţiale de loc, de timp, de mod, de cauză, de scop, propoziţiile condiţionale, concesive, consecutive ● Expansiunea şi contragerea.

Limbă şi comunicare (folosirea adecvată, în situaţii de comunicare, a unităţilor morfologice, sintactice şi lexicale; respectarea normelor literare morfosintactice şi lexico-semantice, precum şi a normelor ortografice, ortoepice şi de punctuaţie).
NIVELUL FONETIC: pronunţarea corectă a neologismelor; evitarea cacofoniei; hipercorectitudinea.

NIVELUL LEXICO-SEMANTIC: sensul cuvintelor în context (sens denotativ şi sens conotativ); sensul corect al neologismelor; pleonasmul, tautologia, atracţia paronomică.

NIVELUL MORFOSINTACTIC: utilizarea corectă a formelor flexionare; valori expresive ale părţilor de vorbire ● acordul gramatical; acordul prin atracţie; acordul logic ● elemente de relaţie şi utilizarea lor corectă ● anacolutul.

NIVELUL ORTOGRAFIC ŞI DE PUNCTUAŢIE: utilizarea corectă a normelor ortografice şi de punctuaţie.

NIVELUL STILISTIC: calităţi generale ale stilului (claritate, precizie, concizie, corectitudine, variaţie stilistică, cursivitate, eufonie etc.) ● stiluri funcţionale (definire, caracteristici) ● stil direct, stil indirect, stil indirect liber ● registre stilistice (popular vs cult; scris vs oral; particularităţi ale oralităţii; colocvial, arhaic, regional; argou; jargon).

*****
�Nu este admisă combinaţia SPANIOLĂ – ITALIANĂ, PORTUGHEZĂ – RUSĂ (indiferent de ordinea A, B), PORTUGHEZĂ – LATINĂ B, RUSĂ – LATINĂ B.


Acest lucru s-a hotărât de către Facultate din raţiuni de orar.

